Þingræður haldnar á Alþingi Íslendinga

Eyjólfur Konráð Jónsson Hæstv. forseti. Í Nd. var skattheimta umboðsþóknunar gjaldeyrisviðskipta nokkuð hækkuð frá því sem samþykkt var hér í þessari hv. deild. Ég hef rætt við nm. í fjh.- og viðskn. og hefur enginn þeirra aths. fram að færa við þá breytingu, en einstakir nm. hafa að sjálfsögðu óbundnar hendur um afgreiðslu málsins í heild.



Virðulegi forseti. Ótæpilegar gjafir ríkisstj. til bankanna eru auðvitað eitt mesta hneykslið sem við höfum staðið frammi fyrir alllengi í íslenskum stjórnmálum. Með þeirri breytingu sem gerð hefur verið á þessu frv. í Nd. er vissulega gefinn svolítill slaki. Það er dregið úr austrinum úr ríkissjóði til bankanna og er það góðra gjalda vert. Eftir sem áður heldur þessi gífurlega skattahækkun í þágu banka áfram að vera meiri háttar hneyksli og mun ég af þeirri ástæðu ekki treysta mér til að greiða þessu frv. atkv.



Virðulegi forseti. Hér er um breytingar að ræða sem voru gerðar í Nd. og ég vildi óska eftir því fyrir hönd n. að hún fengi þessu máli örlítið frestað, að við fengjum smátíma til að fara aðeins yfir þessar breytingar áður en við tökum þær til umr. - Fundarhlé. Virðulegi forseti. Samgn. Ed. hélt hér fund í hliðarherbergi um þetta frv. eins og það kemur breytt frá Nd. Ég ætla ekki að fara þar mörgum orðum um. En það eru skiptar skoðanir í nefndinni eins og lá fyrir þegar þetta frv. var lagt hér fyrir hv. deild. Meiri hl. n. leggur til að samþykktar verði þær breytingar sem koma frá Nd. en minni hl. - ég segi ekki að hann leggist neitt á móti því en er ekki sammála því. Hann vill láta ganga lengra í þessum málum, að þau fái frekari skoðun, ég held að það sé rétt orðað á þann veg. En þessi breyting, sem hér er gerð eftir samkomulagi við samgrh. í Nd. í nótt og hann hefur kynnt forseta Farmannasambandsins og svo varðandi hitt frv. formanni Vélstjórafélagsins, varð til þess að þeir una þessu eftir atvikum ef svo má segja. Það er gert ráð fyrir frestun á framkvæmd þessa upphaflega frv. að því er varðar gildistöku ýmissa ákvæða, þannig að tími gefist til að fjalla ítarlega um málið með þeim aðilum sem það snertir. Ég fel þessar breytingar til bóta og vonast til að um þetta mál náist full sátt þegar öldurnar ná að lækka sem um það hafa risið nú undanfarna daga. Meiri hl. n. leggur til að frv. verði samþykkt með áorðnum breytingum frá Nd.



Virðulegi forseti. Það frv. sem hér liggur fyrir hefur fengið mikla hraðafgreiðslu frá Nd. Það kemur fram í nál. minni hl. samgn. í þeirri deild að þeir átelja mjög harðlega þau vinnubrögð og minnast á að málið hafi ekkert verið rætt í nefnd að gagni og ekki verið sent öllum aðilum til umsagnar sem um það hafi þurft að fjalla. Minni hl. þar lagði til, eins og minni hl. hér þegar frv. var hér fyrir Ed., að frv. yrði afgreitt með rökstuddri dagskrá með sömu röksemdafærslum og við beittum hér. Það skal viðurkennt að gerðar hafa verið breytingar á frv. sem ganga nokkuð til móts við sjónarmið okkar. Við lögðum til að frv. yrði frestað til hausts og þess freistað að vinna í því og ná fullri sátt milli aðila við framkvæmd þessara mála. En í brtt. þeim sem samþykktar voru í Nd. er frestað gildistöku ýmissa greina sem er tæknilega hyggilegt fyrst svo mikið ofurkapp er lagt á að samþykkja þetta frv. Við erum þó ekki sátt enn við þessa afgreiðslu, teljum að hyggilegast hefði verið að fresta afgreiðslu frv. til hausts og sumartíminn notaður til að ræða við aðila og fá þá til að leggja frv. lið, vegna þess að þetta fólk á eftir þessu frv. að starfa. Við munum hins vegar ekki við þessa lokaafgreiðslu greiða atkv. gegn frv. Við treystum okkur ekki til þess að greiða því atkv. og fordæmum þau vinnubrögð sem hafa verið höfð í frammi við málið. Það var skoðun okkar að tekist hefði að ná einingu um þetta frv. og sátt. Í ljós kom að svo var ekki. Þess vegna töldum við að það hefði verið manneskjulegt að viðurkenna að það hefði ekki tekist og nota sumarið til að bæta úr því.



Virðulegi forseti. Eins og hér liggur fyrir hafa verið gerðar smávægilegar breytingar í Nd. á frv. til l. um breytingu á jarðalögum. Ég hef haft samband við suma af landbn.-mönnum, ekki alla, um þessar breytingar, sem ég tel mér vera óhætt að fallast á fyrir hönd nefndarinnar og mæla með samþykkt þeirra. En þær eru varðandi 10. gr. frv. og fela það í sér að ákvörðun um staðsetningu og byggingu sæluhúsa og skíðaskála þurfi ekki að leggja fyrir jarðanefnd. Ég mæli þess vegna með því, virðulegi forseti, að málið verði samþykkt eins og það kemur frá Nd.